|  |
| --- |
| ข้อมูลเพิ่มเติมสำหรับผู้ประกอบธุรกิจงานบริการทางเพศ วาระที่ 1 ของ*พระราชบัญญัติการทำให้งานบริการทางเพศเป็นสิ่งที่ถูกกฎหมายปี 2022 (Sex Work Decriminalisation Act 2022)* |

**Thai | ภาษาไทย**

**รัฐบาลรัฐวิกตอเรียกำลังทำให้งานบริการทางเพศเป็นสิ่งที่ถูกกฎหมาย เพื่อผลลัพธ์ทางด้านสาธารณสุขและสิทธิมนุษยชนที่ดีขึ้น**

พระ*ราชบัญญัติการทำให้งานบริการทางเพศเป็นสิ่งที่ถูกกฎหมายปี 2022 (Sex Work Decriminalisation Act 2022)* จะถูกนำไปปฏิบัติเป็นสองวาระในช่วงเวลาสองปี

ระยะที่ 1 ของการทำให้เป็นสิ่งที่ถูกกฎหมายเริ่มต้นเมื่อวันที่ **10 พฤษภาคม 2022**

# การเปลี่ยนแปลงกฎหมายตั้งแต่วันที่ 10 พฤษภาคม 2022

## ใบอนุญาตผู้ให้บริการงานบริการทางเพศ

เพื่อที่จะเป็นเจ้าของหรือประกอบธุรกิจงานบริการในรัฐวิกตอเรีย คุณต้องได้รับอนุญาตจากหน่วยงานออกใบอนุญาตธุรกิจ
(Business Licensing Authority) ภายใต้*พระราชบัญญัติงานบริการทางเพศ (Sex Work Act 1994)*

ข้อกำหนดที่จะต้องมีใบอนุญาตจะยังคงใช้ต่อไปจนกว่า*พระราชบัญญัติงานบริการทางเพศปี 1994 (Sex Work Act 1994)* จะถูกเพิกถอนในเดือนธันวาคม 2023

การประกอบธุรกิจงานบริการทางเพศโดยไม่มีใบอนุญาตอาจมีโทษหนัก ซึ่งรวมถึงโทษจำคุกสูงสุด 5 ปี ปรับไม่เกิน 1,200 หน่วยโทษหรือทั้งจำทั้งปรับ

คุณสามารถค้นหามูลค่าของหน่วยโทษล่าสุดได้จากเว็บไซต์ของกระทรวงยุติธรรมและความปลอดภัยของชุมชน (Department of Justice and Community Safety) : [justice.vic.gov.au/justice-system/fines-and-penalties/penalties-and-values](https://www.justice.vic.gov.au/justice-system/fines-and-penalties/penalties-and-values)

การชำระค่าธรรมเนียม

คุณยังคงต้องจ่ายค่าธรรมเนียมอยู่จนกว่า*พระราชบัญญัติงานบริการทางเพศปี 1994 (Sex Work Act 1994)* จะถูกเพิกถอนในเดือนธันวาคม 2023

ตั้งแต่วันที่ 1 กรกฏาคม 2022 เป็นต้นไป ค่าธรรมเนียมบางอย่างจะลดลงเป็นศูนย์ ค่าธรรมเนียมเหล่านี้รวมถึง:

* ค่าธรรมเนียมใบอนุญาตและค่าธรรมเนียมใบอนุญาตประจำปี
* ค่าธรรมเนียมในการต่อใบอนุญาตและการต่อใบอนุญาตครั้งต่อไป
* ค่าธรรมเนียมการจ่ายเงินล่าช้า
* ค่าธรรมเนียมการยื่นขอใบอนุญาตล่าช้า
* ค่าธรรมเนียมการขอทำหน้าที่แทนผู้จัดการ

ค่าธรรมเนียมบางอย่างจะลดลงครึ่งหนึ่งในวันที่ 1 กรกฎาคม 2022 โดยจะลดต่อไปอีกเหลือหนึ่งในสี่ของราคาปัจจุบันตั้งแต่วันที่ 1 กรกฎาคม 2023 เป็นต้นไป ค่าธรรมเนียมเหล่านี้รวมถึง:

* ค่าธรรมเนียมการสมัครขอใบอนุญาต
* ค่าธรรมเนียมการแก้ไขใบอนุญาต
* ค่าธรรมเนียมการขออนุมัติเป็นผู้จัดการ

การลดค่าธรรมเนียมที่เกี่ยวข้องจะเป็นไปโดยอัตโนมัติหากค่าธรรมเนียมนั้นถึงกำหนดชำระหลังวันที่ 10 พฤษภาคม 2022

หากคุณได้จ่ายค่าธรรมเนียมใบอนุญาตหรือค่าธรรมเนียมใบอนุญาตประจำปีซึ่งมีผลหลังจากวันที่ 1 กรกฎาคม 2022 ไปแล้ว คุณอาจมีสิทธิ์ได้รับเงินคืนตามสัดส่วน

การตรวจสอบธุรกิจ

ผู้ตรวจสอบของกิจการผู้บริโภควิกตอเรีย (Consumer Affairs Victoria) เจ้าหน้าที่ตำรวจและเจ้าหน้าที่ผู้ได้รับมอบอำนาจอื่น ๆ จะยังคงมีอำนาจในการเข้าไปตรวจสอบในสถานที่ประกอบธุรกิจของคุณตาม*พระราชบัญญัติงานบริการทางเพศปี 1994 (Sex Work Act 1994)*

## การควบคุมการใช้ประโยชน์ที่ดินหรืออาคารเพื่อเป็นสถานที่ค้าประเวณี

คุณยังคงจำเป็นต้องมีใบอนุญาตการใช้ประโยชน์ที่ดินหรืออาคารที่ไม่หมดอายุ ตามข้อกำหนดการใช้ประโยชน์ที่ดินหรืออาคารล่าสุด เพื่อที่จะประกอบกิจการสถานที่ค้าประเวณีหรือธุรกิจงานบริการทางเพศอื่น ๆ ในสถานประกอบการ (รับแขกในบ้าน)

การควบคุมการใช้ประโยชน์ที่ดินหรืออาคารปัจจุบันจะมีอยู่ต่อไปจนกระทั่ง*พระราชบัญญัติงานบริการ 1994 (Sex Work Act 1994)*ถูกเพิกถอนในเดือนธันวาคม 2023

## การอนุมัติผู้จัดการสถานที่ค้าประเวณี (ซ่อง)

ผู้จัดการสถานประกอบกิจการสถานที่ค้าประเวณีต้องมีการอนุมัติที่ถูกต้องจากหน่วยงานออกใบอนุญาตธุรกิจ (Business Licensing Authority)

ข้อกำหนดนี้จะถูกเพิกถอนออกไปในวาระที่ 2 ของการปฏิรูป ซึ่งจะเริ่มต้นในเดือนธันวาคม 2023 จนกว่าจะถึงวันนั้น ผู้จัดการสถานประกอบกิจการสถานที่ค้าประเวณียังคงต้องรักษาคำอนุมัติของพวกเขาให้เป็นปัจจุบัน

## สุขภาพทางเพศ

การตรวจสุขภาพทางเพศ

พนักงานบริการไม่จำเป็นต้องตรวจคัดกรองสุขภาพทางเพศทุกสามเดือนตาม*พระราชบัญญัติงานบริการทางเพศปี 1994 (Sex Work Act 1994)* อีกต่อไป

ในฐานะธุรกิจอย่างหนึ่ง คุณอาจยังคงต้องให้พนักงานมีส่วนร่วมในการดูแลสุขภาพทางเพศตามความเหมาะสม เพื่อให้สถานที่ทำงานปลอดภัยและถูกสุขอนามัย

พนักงานบริการทางเพศและแพทย์ของพวกเขาควรเป็นผู้ตัดสินใจว่าจะทำการประเมินสุขภาพทางเพศบ่อยแค่ไหน

ถุงยางอนามัยและแนวปฏิบัติการมีเพศสัมพันธ์ที่ปลอดภัยยิ่งขึ้น

จะไม่เป็นความผิดอีกต่อไป หากพนักงาน ผู้รับจ้างตามสัญญาหรือลูกค้าไม่มีส่วนร่วมในแนวปฏิบัติการมีเพศสัมพันธ์ที่ปลอดภัยยิ่งขึ้น เช่น การใช้ถุงยางอนามัย

อย่างไรก็ตามภาระหน้าที่ของคุณภายใต้*พระราชบัญญัติการสาธารณสุขและสุขภาวะปี 2008 (Public Health and Wellbeing Act 2008)* จะยังคงมีอยู่จนถึงเดือนธันวาคม 2023 (ซึ่งหลังจากนั้นจะยังคงใช้พระราชบัญญัติอาชีวอนามัยและความปลอดภัยปี *2004 (Occupational Health and Safety Act 2004)* ต่อไป) ซึ่งหมายความว่าคุณต้อง:

* จัดหาถุงยางอนามัยและสารหล่อลื่นให้กับพนักงานและลูกค้าของคุณในจำนวนที่เพียงพอ
* ดำเนินการตามสมควรเพื่อให้แน่ใจว่ามีการใช้ถุงยางอนามัยตามความเหมาะสม
* ไม่ขัดขวางหรือกีดกันพนักงานในการใช้ถุงยางอนามัย

มีบทลงโทษสำหรับการไม่ปฏิบัติตามกฎ

ตามที่*พระราชบัญญัติอาชีวอนามัยและความปลอดภัยปี 2004 (Occupational Health and Safety Act 2004) กำหนด*:

* คุณยังต้องจัดให้มีสภาพแวดล้อมการทำงานที่ปลอดภัยและปราศจากความเสี่ยงต่อสุขภาพต่อไปเท่าที่จะสามารถทำได้อย่างสมเหตุสมผล
* พนักงานและผู้รับจ้างตามสัญญาต้องดูแลสุขภาพและความปลอดภัยของตนเองและผู้อื่นในสถานที่ทำงานอย่างเหมาะสม

เพราะฉะนั้นคุณจึงยังจำเป็นต้องใช้ถุงยางอนามัยในธุรกิจของคุณอยู่ต่อไป

ถุงยางอนามัยและแนวปฏิบัติการมีเพศสัมพันธ์ที่ปลอดภัยยิ่งขึ้นยังคงมีความสำคัญยิ่ง ในการป้องกันสุขภาพและความปลอดภัยของทั้งพนักงานบริการทางเพศและลูกค้า

โรคติดเชื้อทางเพศสัมพันธ์

จะไม่ผิดกฎหมายอีกต่อไปหากคนที่ทำงานเป็นพนักงานบริการทางเพศในขณะที่เป็นโรคติดเชื้อทางเพศสัมพันธ์

นอกจากนี้ ยังไม่เป็นการกระทำผิดต่อไปอีกด้วยที่จะอนุญาตให้พนักงานบริการทางเพศทำงานขณะที่พวกเขาเป็นโรคติดเชื้อ
ทางเพศสัมพันธ์

พนักงานบริการทางเพศและธุรกิจงานบริการทางเพศยังควรใช้มาตรการป้องกันอย่างเพียงพอเพื่อให้มั่นใจว่าจะไม่มีการแพร่เชื้อเกิดขึ้น

สำหรับสมาชิกในชุมชนคนใดที่ตรวจพบว่าเป็นโรคติดเชื้อทางเพศสัมพันธ์ที่ต้องแจ้งให้ทราบ มีการหน่วยงานด้านสาธารณสุขมากมาย(หรือ “หลายแห่ง”)ที่ให้ความช่วยเหลือในรัฐวิกตอเรีย ซึ่งรวมถึงการให้ความรู้ การสนับสนุนและการติดตามผู้สัมผัสเชื้อ

ในบางกรณีซึ่งพบไม่บ่อยนักที่บุคคลมีพฤติกรรมที่ทำให้ผู้อื่นมีความเสี่ยงต่อสุขภาพอย่างร้ายแรง เจ้าหน้าที่สาธารณสุขระดับสูงมีอำนาจในการเข้ามาประเมินความเสี่ยงและจัดการความเสี่ยงในการแพร่เชื่้อ

พนักงานบริการทางเพศแต่ละคนและแพทย์ของพวกเขาควรเป็นผู้ตัดสินใจเกี่ยวกับแผนการรักษาและการจัดการสำหรับโรคติดเชื้อทางเพศสัมพันธ์

## การควบคุมการโฆษณา

ระเบียบข้อบังคับและการควบคุมการโฆษณาอุตสาหกรรมทางเพศภายใต้*พระราชบัญญัติงานบริการทางเพศปี 1994
(Sex Work Act 1994)* ได้ถูกเพิกถอนไป

พนักงานบริการทางเพศและธุรกิจงานบริการทางเพศจะไม่จำเป็นต้องใส่หมายเลขประจำตัวตามพระราชบัญญัติงานบริการทางเพศ (SWA) ลงในโฆษณาของพวกเขาอีกต่อไป

ตอนนี้ธุรกิจงานบริการสามารถที่จะ:

* บรรยายลักษณะงานบริการที่ให้และไม่ให้ในโฆษณา
* ใช้คำศัพท์เกี่ยวกับการนวดในโฆษณาหากเป็นการบรรยายถึงบริการที่ให้
* อ้างถึงแนวปฏิบัติการมีเพศสัมพันธ์ที่ปลอดภัยยิ่งขึ้นในโฆษณา
* ใส่ภาพถ่ายหรือแสดงภาพอื่น ๆ รวมถึงภาพเปลือยในโฆษณา

ธุรกิจยังต้องปฏิบัติตามข้อกำหนดของบริษัทโฆษณาตลอดจนกฎเกณฑ์ทั่วไปที่ใช้กับการโฆษณาทุกรูปแบบ (เช่นภายใต้กฎหมายคุ้มครองผู้บริโภคออสเตรเลีย)

การโฆษณาตำแหน่งงานว่าง

ธุรกิจงานบริการทางเพศไม่ถูกห้ามโฆษณาตำแหน่งงานว่างอีกต่อไป ซึ่งรวมถึงงานที่เกี่ยวข้องกับการบริการทางเพศสัมพันธ์

การสรรหาบุคคลเข้าทำงานในงานบริการทางเพศด้วยการล่อลวงยังคงเป็นอาชญากรรมอยู่ภายใต้*พระราชบัญญัติอาชญากรรมปี 1958
(Crimes Act 1958)* ตัวอย่างของการล่อลวงให้มาทำงานอาจเป็นการโฆษณางานโดยที่ไม่มีการอ้างถึงงานบริการใด ๆ แต่เมื่อบุคคลนั้นมาถึงเพื่อเริ่มทำงาน จึงได้มีการเปิดเผยหน้าที่ซึ่งเกี่ยวข้องกับงานบริการทางเพศ

# ข้อมูลและการสนับสนุน

## เกี่ยวกับการปฏิรูป

ค้นหาข้อมูลเพิ่มเติมเกี่ยวกับข้อกำหนดใบอนุญาตและการจดทะเบียนล่าสุดสำหรับผู้ให้การบริการทางเพศได้ที่เว็บไซต์
ของกิจการผู้บริโภควิกตอเรีย (Consumer Affairs Victoria): [consumer.vic.gov.au/licensing-and-registration/
sex-work-service-providers](https://www.consumer.vic.gov.au/licensing-and-registration/sex-work-service-providers)

ค้นหาข้อมูลเพิ่มเติมเกี่ยวกับ*พระราชบัญญัติการทำให้งานบริการทางเพศเป็นสิ่งที่ถูกกฎหมายปี 2022 (Sex Work Decriminalisation Act 2022)* ได้ที่เว็บไซต์รัฐบาลรัฐวิกตอเรีย: [vic.gov.au/review-make-recommendations-decriminalisation-sex-work](https://www.vic.gov.au/review-make-recommendations-decriminalisation-sex-work)

## เกี่ยวกับข้อผูกมัดของใบอนุญาตหรือค่าธรรมเนียมของฉัน

หากคุณมีคำถามเกี่ยวกับค่าธรรมเนียมหรือข้อผูกมัดในใบอนุญาต กรุณาติดต่อหน่วยงานออกใบอนุญาตธุรกิจ (Business Licensing Authority) ที่หมายเลข **1300 135 452** หรือกรอกแบบสอบถามออนไลน์: [forms.consumer.vic.gov.au/forms/bla](https://forms.consumer.vic.gov.au/forms/bla)